
ACORD 110/2007, DE 18 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm. 11/A/2007. Autorització d’una modificació de l’estructura accionarial de la societat Televisió de Manresa, SL.
1. Antecedents

I. El 22 de febrer de 2007 la societat Televisió de Manresa, SL, va presentar davant el Consell de l’Audiovisual de Catalunya (registre d’entrada 388/2007) un escrit sol·licitant l’autorització administrativa relativa a la transmissió de diverses participacions del seu capital per part de l’actual titular, Premsa d’Osona, SA a favor d’Edicions Intercomarcals, SA, juntament amb la documentació en la qual es descriu l’operació que encara no s’ha formalitzat atès que no s’ha autoritzat per part d’aquest Consell.

II. La societat sol·licitant és titular d’un contracte de gestió de serveis públics consistent en l’explotació, mitjançant el règim de concessió, d’un programa de televisió digital local. El contracte administratiu corresponent es va formalitzar el 15 d’octubre de 2006.
III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la LCA i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el Butlletí Oficial de l’Estat (BOE) per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona  (BOE núm. 31 de 5 de febrer de 2007).

V. Vist l’informe dels serveis del Consell de l’Audiovisual de Catalunya.

2. Consideracions jurídiques
2.1. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
2.2. Descripció de la societat sol·licitant i modificació de l’estructura de capital sotmesa a informe
Televisió de Manresa, SL és una societat limitada amb un capital de 150.000 € dividit en 1500 participacions de valor nominal 100 € cadascuna, numerades correlativament de l’1 al 1.500, ambdues incloses. Aquest capital està dividit entre els socis i amb les proporcions següents: Edicions Intercomarcals, SA, titular d’un 70%, i Premsa d’Osona, SA, titular d’un 30%.

L’operació objecte d’aquest informe és la compravenda de les 450 participacions propietat de Premsa d’Osona, SA, números 1.051 a 1.500, totes incloses, representatives del 30% del capital de Televisió de Manresa, SL en favor d’Edicions Intercomarcals, SA.

Com a conseqüència de l’esmentada operació, tot el capital de Televisió de Manresa, SL,  passarà a ser propietat íntegrament d’Edicions Intercomarcals, SA

Es conclou que l’adquisició objecte del present informe no suposa cap canvi significatiu en l’estructura del capital ni en el control de la mateixa ni tampoc afecta al compromís de no alteració substancial del capital pres per la societat sol·licitant.

Tanmateix, la societat sol·licitant i les seves sòcies, van adquirir, en el procés d’adjudicació del concurs de televisió digital local, el compromís següent: “Edicions Intercomarcals, SA i Premsa d’Osona, SA, accionistes de Televisió de Manresa, SL, conscients de l’aspecte innovador de l’activitat audiovisual i de l’alt risc que suposa, adquireixen el compromís de suport financer i de fons propis. Els accionistes de TVM, SL expressen el seu compromís de mantenir la seva condició d’accionistes fins al final del període concessional, i d’evitar cap alteració de la composició de la societat que afecti el seu control. (...)”.
La modificació del capital sotmesa a autorització, com ja s’ha dit, no suposa ni una alteració substancial ni afecta al control de la societat però sí implica la pèrdua de la condició de sòcia per part de la societat transmetent, Premsa d’Osona, SA, i, per tant, aquest Consell entén que l’autorització només es podria atorgar si, malgrat realitzar una venda de les seves participacions, Premsa d’Osona, SA conservés la condició de sòcia de Televisió de Manresa, SL, d’acord amb el compromís adquirit.
Per tot l’ exposat, el Ple del Consell de Audiovisual de Catalunya adopta els següents:

ACORDS
1. Denegar l’autorització de la transmissió de participacions de la societat Televisió de Manresa, SL per part de la seva actual titular Premsa d’Osona, SA en favor d’Edicions Intercomarcals, SA, en les condicions exposades per la societat sol·licitant, ja què aquesta modificació de l’estructura del capital implica la pèrdua de la condició de sòcia de la societat transmetent i, per tant, un incompliment del compromís que va adquirir l’esmentada societat en el concurs de televisió digital local en el qual va resultar adjudicatària.

2. Notificar aquest Acord a la societat Televisió de Manresa, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 18 d’abril de 2007

Josep M. Carbonell i Abelló



Dolors Comas d’Argemir i Cendra

President

